[Resep] Karringmelkbrood met kaas | Maroela Media
Karringmelkbrood met kaas (Foto: verskaf)
Bak die karringmelkbrood sommer in die week of as julle weer oor ŉ naweek ŉ braaivleisvuur aansteek. Maar wees gewaarsku – as dit warm uit die oond kom, is dit onweerstaanbaar. Daar bly nie maklik iets vir die volgende dag oor nie, so as jy beplan het om ŉ paar toebroodjies vir die volgende dag se kosblikke te maak, moet jy uit die staanspoor twee bak.
Die rysmiddel in die resep is bakpoeier, so dis ideaal vir daardie dae wanneer jy lus is vir tuisgebakte brood, maar nie genoeg tyd het om nog deeg te laat uitrys en dit af te knie nie. Of as jy nog nie baie ervaring met gisgebak het nie. Die eiers en karringmelk verleen ŉ sagte tekstuur aan die brood sonder dat daar ander vet of olie in die resep is. Tuisgebakte brood is nie net ŉ lekker bederf nie, maar dikwels ook gesonder want jy weet presies watter bestanddele daarin gebruik word.
Voorverhit die oond tot 180 °C en voer ’n 1,5 liter-broodpan met bakpapier uit. Smeer liggies met olie.
Plaas die droë bestanddele in ŉ groot mengbak. Klits die eiers en karringmelk saam en roer die kruie en helfte van die kaas by. Roer net tot al die droë bestanddele ingemeng is en moenie te veel meng nie.
Skep die beslag in die broodpan en strooi die res van die kaas en sesamsaad oor.
Bak vir 45 minute tot 1 uur of tot ’n toetspen skoon uitkom. Laat ’n paar minute op ’n afkoelrakkie staan en keer dan versigtig uit.
Laat effens afkoel en sny in skywe om as bygereg met braaivleis voor te sit. Die brood is die volgende dag heerlik in ’n kosblik.